Elasmobranquios

De acordo coa clasificación tradicional, seguida aínda na actualidade por numerosos autores, os elasmobranquios (Elasmobranchii) conformaban unha subclase dentro da clase dos peixes cartilaxinosos ou condrictios (Chondrichthyes). Comprendía dúas superordes: selacimorfos (Selachimorpha) —os tiburóns— e batoideos (Batoidea) —as raias en sentido amplo—.

 Características 
Estes peixes resentan un esqueleto formado por cartilaxes. A pel está recuberta de escamas placoides (dentículos dérmicos) que lles dan un tacto moi áspero (utilizouse antigamente como papel de lixa) ou pode estar núa.

Posúen de 5 a 7 arcos branquiais con cadansúa abertura a cada lado do corpo; as branquias non están protexidas por opérculos. Os dentes son numerosos e dispostos en fieiras. Carecen de vexiga natatoria.

Normalmente, os machos presentan uns órganos copuladores derivados das aletas pelvianas.

 Taxonomía 
 Descrición 
A subclase foi descrita en 1838 polo naturalista francés Charles Lucien Bonaparte.Elasmobranchii Bonaparte, 1838 en BioLib.

 Etimoloxía 
O nome científico Elasmobranchii está formado pola unión dos elementos elasmo- e -branchi, tirados do grego antigo ἔλασμα élasma ("placa de metal") e βράγχια bránchia, ("branquia", "galada"),<ref>elasmobranch no Merriam-Webaster Dictionsry,</ref> coa adición dun -i final para indicar plural. 

 Clasificación 
Comprende dúas superordes cuxos membrose distínguense pola forma básica do seu corpo, ben diferente entre si:
 Superorde Batoidea ou Rajimorphii, de corpo basicamente aplanado e coas aberturas branquiais na cara ventral do corpo (hipotremos).
 Orde Rajiformes (raias verdadeiras)
 Orde Myliobatiformes (algunhas raias, ouxa, chucho)
 Orde Pristiformes (peixes serra)
 Orde Torpediniformes (estrugas)
 Superorde Selaquimorfos (Selachimorpha), de corpo xeralmente fusiforme e coas aberturas branquiais nos lados do corpo (pleurotremados).
 Orde Hexanchiformes (tiburóns primitivos)
 Orde Squaliformes (melga)
 Orde Pristiophoriformes (tiburóns serra)
 Orde Squatiniformes (peixe anxo)
 Orde Heterodontiformes (tiburón cornudo)
 Orde Orectolobiformes (tiburón balea)
 Orde Carcharhiniformes (tiburóns)

 Taxonomía actual 
A taxonomía biolóxica non é inamovíbel, e as opinións sobre o correcto status dun taxon a todos os niveis, e sobre a súa correcta situación, son constantemente revisadas, como resultado de novas investigacións. Desde o ano 2016 o World Register of Marine Species (Rexistro Mundial de Especies Mariñas), coñecido polas siglas WoRMS, base de datos que inclúe unha exhaustiva lista de nomes de organismos mariños e é editado e mantido por científicos especialistas en cada grupo de organismos, que controlan a calidade da información, que é reunida desde varias bases de datos rexionais ou específicas por taxon, considera aos Elasmobranchii como unha clase da superclse dos gnatostomados, e que conta cunha única clase, a dos neoselaquios, que, á súa vez, inclúe unha única orde, a dos rinopristiformes.Elasmobranchii no WoRMS. Consultado o 10 de dembro de 2020.

Os criterios da WoRMS son seguidos pola maioría dos ictiólogos como, por exemplo, os integrantes do Integrated Taxonomic Information System (ITIS) (Sistema Integrado de Información Taxonómica).Elasmobranchii no ITIS. Consultado o 10 de dembro de 2020.  

Polo tanto, a clasificación actual (2020) dos elasmobranquios é a seguinte:

Reino Animalia
Filo Chordata
Subfilo Vertebrata
Superclase Gnathostomata
Clase Elasmobranchii
Subclase Neoselachii
Orde Rhinopristiformes

 Notas 

 Véxase tamén 

 Bibliografía 
 Burton, Maurice & Robert Burton (1984): Encyclopedia of Fish. St. Louis, Missouri, USA: BPC Publishing. ISBN 0-7064-0393-2.
 Compagno, Leonard & Sarah Fowler (2005): Collins Field Guide Sharks of the World. Collins. ISBN 978-0-0071-3610-0.
 Ebert, David A., Sarah L. Fowler & Leonard J. V. Compagno (2013): Sharks of the World. A Fully Illustrated Guide. Plymouth, UK: Wild Nature Press (Princeton University Press). ISBN 978-0-9573-9460-5.
 Nelson, Joseph S. (2006): Fishes of the World. Hoboken, New Jersey, USA: John Wiley & Sons, Inc. ISBN 0-4712-5031-7.John Wiley & Sons, Inc. ISBN 0-4712-5031-7.
 Nelson, Joseph S.; Terry C. Grande &  Mark V. H. Wilson (2016): Fishes of the World, 5th Edition. Hoboken, Nova Jersey, USA: John Wiley & Sons, Inc. ISBN 978-1-1183-4233-6.
 VV. AA. (2005): "Peces cartilaginosos". Animal. La definitiva e impactante guía visual de la vida salvaje en nuestro planeta''. Madrid: Pearson Educación, S. A. ISBN 84-2053-616-4.

 Outros artigos 
 Batoideos
 Condrictios
 Escualiformes
 Raiformes
 Selacimorfos

 Ligazóns externas